Lørdag eftermiddag blev 3526 motionister sendt afsted på en helt speciel gåtur fra forskellige steder i Nordjylland. Det var som en del af motionsarrangementet WALKin, hvor friske gængere fra hele landet begav sig ud på ruter mellem 8 og 27 kilometer. To af dem, der havde ekstra friske ben, var Helene og hendes storesøster. Klokken 14 tog de det første skridt fra Hjallerup i jagten på at nå 27 kilometer-mærket ved Honnørkajen i centrum af Aalborg. En næsten seks timers lang gåtur ventede de to søstre, der både skulle krydse landeveje, Hammer Bakker og skov, før de ville nærme sig Aalborg centrum. TV2 Nord mødte de to sludrende søstre i Limfjordstunnelen efter at have tilbagelagt 24 kilometer. Selvom de to søstre havde lagt ud med et hurtigt tempo, så havde de sidste kilometer været en anelse langsommere. -	Det var fedt og let til at starte med, men så var det rigtig hårdt til sidst. Jeg ramte lidt en barriere, og nu har jeg ondt i benene, sagde Helene, mens hun gik gennem Limfjordstunnelen. Søstrene manglede kun tre kilometer, før de kunne gå i mål. Ved den store oppustelige målportal i Aalborg stod arrangørerne klar med forfriskninger, mens der var mulighed for, at man kunne lade benene og få et velfortjent hvil. Efter seks timers gang havde søstrene dog andre planer. - Vi skal ikke så meget, når vi er kommet i mål. Jeg tror bare, vi skal hjem, sagde de.

Opsummering:
Trods gråvejr og udsigt til regn begav to søstre sammen med 3526 andre motionister sig ud på en rask gåtur i det nordjyske lørdag.